送韓八太祝歸京師求醫
作者：梅堯臣
朝代：宋

paragraphs: 少年絜而腴，茸茸頷有鬚。
冒熱跨馬去，去去天王都。
借問去何謂，就醫將疾驅。
客曰實誑我，健壯其非夫。
敢告固不紿，但怪所見愚。
瘠者未必病，病者未必癯。
天馬不著肉，日走萬里途。
山熊豈無膏，養體唯恐痡。
滯結在於內，安得形肌膚。
厥貌雖美好，厥疢勿須臾。
療之欲其漸，熾之非愛軀。
此行不飲別，安得持酒壺。